钦定古今图书集成/明伦汇编/闺媛典/第023卷 > 陆让母冯氏
## 钦定古今图书集成/明伦汇编/闺媛典/第023卷 > 陆让母冯氏

按《隋书列女传》：陆让母者，上党冯氏女也，性仁爱，有
母仪。让即其孽子也。仁寿中，为番州刺史，数有聚敛，
赃货狼籍，为司马所奏。上遣使按之，皆验。于是囚诣
长安，亲临问，让称冤。上复令治书侍御史抚按之，状
不易前。乃命公卿百寮议之，咸曰：“让罪当死。”诏可其
奏。让将就刑，冯氏蓬头垢面，诣朝堂数让曰：“无汗马
之劳，致位刺史，不能尽诚奉国，以答鸿恩，而反违犯
宪章，赃货狼籍。若言司马诬汝百姓，百官不应，亦皆
诬汝；若言至尊不怜汝，何故治书覆汝？岂诚臣，岂孝
子？不诚不孝，何以为人！”于是流涕呜咽，亲持孟粥，劝
让令食。既而上表求哀，词情甚切，上愍然为之改容。
献皇后甚奇其意，致请于上。治书侍御史柳彧进曰：
“冯氏母德之至，有感行路，如或杀之，何以为劝！”于是
集京城士庶于朱雀门，遣舍人宣诏曰：“冯氏以嫡母
之德，足为世范；慈爱之道，义感人神。特宜矜免，用奖
风俗。让可减死，除名为民。”复下诏曰：“冯氏体备仁慈，
夙闲礼度，孽让非其所生。往犯宪章，宜从极法。躬自
诣阙，为之请命。匍匐”顿颡。“朕哀其义，特免死辜。使天
下妇人皆如冯者，岂不闺门雍睦，风俗和平？朕每嘉
叹不已。宜标扬优赏，用章有德。可赐物五百段，集诸
命妇与冯相识，以宠异之。”

崔夤妻

按《北史崔休传》：“休弟夤，字敬礼，太子舍人，早卒，赠乐
安太守。妻安乐王长女，晋宁主也。贞烈有德行。”